Държавна опера Стара Загора гостува в Дом „Витгенщайн“ - Виена с премиера
Премиера на „Процесът "Мерилин Монро" - камерна опера от Роланд Баумгартнер
27, 28 април 2018 г., 19.00 ч., Дом “Витгенщайн“ - Виена
Участват: Нели Нечева, Тереза Бракалова, Теодор Петков, Рихард Баумгартнер, Марина Бее
Държавна опера Стара Загора за трети път ще гостува на Българския културен институт Дом „Витгенщайн“ в австрийската столица Виена. Изборът е "Процесът "Мерилин Монро" - камерна опера от съвременния австрийски композитор Роланд Баумгартнер. Премиерните спектакли на българо-австрийската продукция ще се състоят в залата на Дом „Витгенщайн“ на 27 и 28 април от 19.00 часа.
Мястото за реализация на проекта не е избрано случайно. Сцената на Българския културен институт Дом „Витгенщайн“ ще продължава да бъде привлекателен център, където Старозагорската опера гостува с дръзки и експериментални проекти. „Процесът Мерилин Монро“ обединява усилията на творци от различни страни. Роланд Баумгартнер е с впечатляваща биография: обучение във Виенската музикална академия, специализация при Ленард Бърнстейн, съвместна работа с Филаделфийска и Пражка филхармония, музика към няколко холивудски продукции, работа с поп легендата Енгелберт Хъмпърдинг... Диригентът Андрия Павлич е близък приятел на Баумгартнер от обучението си във Виенската музикална академия, а също така има престижни участия като във Фолкс опер и преподавателска дейност в консерваторията „Густав Малер“ - Виена. Съвременният оперен театър обединява различните видове изкуства и това сътрудничество продължава да се развива в международен план. В режисьорското си решение Огнян Драганов търси още по-активно и органично взаимодействие между български певци и австрийски артисти. Зрителите ще видят един атрактивен и модерен спектакъл извън общоприетата оперна традиция. Новият участник в представлението е самата публика, която има последната дума.
26.04.2018 - 13:04
Етикети: Държавна опера Стара Загора, турне, Виена, Процесът Мерилин Монро, камерна опера, Роланд Баумгартнер, Андрия Павлич, Огнян Драганов
https://kulturni-novini.info/news.php?page=news_show&nid=27578&sid=13
коментари: 1 посетено: 552